Az 1994–95-ös szezon végén olyan meghatározó és tapasztalt játékosok távoztak a Unitedtől, mint Paul Ince, Mark Hughes vagy Andrei Kanchelskis. Sir Alex Ferguson, a Manchester United menedzsere azonban bizalmat szavazott az utánpótlásnak. Úgy döntött, hogy sztárjátékosok vásárlása helyett a távozókat a United akadémiájának növendékeinek kell pótolniuk. Ezért a döntéséért rengeteg kritikát kapott. A nyomás tovább nőtt rajta, amikor Beckham szépítő góljával ugyan, de a Manchester United egy 3–1-es Aston Villa elleni vereséggel kezdte a szezont. Ám a "Ferguson-fiókák" bizonyítottak, és zsinórban öt mérkőzést nyert a csapat. Beckham ebben a szezonban vált alapemberré a csapatban és Premier League elsőséghez, valamint FA Kupa-győzelemhez segítette a klubját. Beckham gólt szerzett a Chelsea elleni FA-Kupa elődöntőben, valamint a döntőben gólpasszt adott szögletből Éric Cantonának. Annak ellenére, hogy a Manchester Unitedben stabil kezdő volt, az 1996-os angliai labdarúgó-Európa-bajnokságig nem tudta beverekedni magát az angol válogatott keretébe.